Jabarkan Simbol lama dari Simbol Paralimpik dalam bahasa melayu

Simbol Paralimpik yang pertama diwujudkan pada Sukan Paralimpik Musim Panas 1988 yang dianjurkan di Seoul. Simbo tersebut adalah berdasarkan komponen penghiasan tradisional Korea, pa (Hangul: 파; Hanja: 巴). Pa turut boleh dilihat pada bendera kebangsaan Korea Selatan yang menampilkan simbol taegeuk yang terbentuk daripada dua pa. Bendera Paralimpik yang pertama menggunakan lima pa yang mempunyai susunan dan warna yang sama dengan Cincin Olimpik.

Pada 6 Oktober 1990, Jawatankuasa Penyelarasan Antarabangsa bagi Organisasi Sukan Dunia untuk Orang Kurang Upaya (ICC) diberitahu oleh Jawatankuasa Olimpik Antarabangsa (IOC) bahawa bahagian pemasarannya menganggap simbol lima pa itu terlalu serupa dengan Simbol Olimpik. Oleh itu, ICC diminta untuk mengubah suai simbolnya. Simbol baharu yang dicadangkan pada tahun 1991 menampilkan enam pa yang bertindih dalam sebuah bulatan. Namun, ahli IPC telah membantah simbol baharu tersebut pada November 1991. IOC telah menjelaskan bahawa mereka akan menghentikan kerjasamanya dengan IPC sekiranya simbol lima pa tersebut dikekalkan.

Pada Mac 1992, simbol Paralimpik telah diubah satu versi yang mempunyai tiga pa sahaja. Namun, simbol baharu tersebut hanya diguna pakai selepas Sukan Paralimpik Musim Sejuk 1994 di Lillehammer, Norway kerana Jawatankuasa Pengelolanya sudah memulakan program pemasaran berdasarkan simbol lama. Simbol tiga pa tersebut diguna pakai sehingga Sukan Paralimpik Musim Panas 2004.